अश्विन ने 45 गेंदों की पारी में चार चौके लगाकर 34 रन बनाये। मेहदी हसन ने अश्विन को सौम्य सरकार के हाथों कैच कराकर बंगलादेश को छठा विकेट दिला दिया। जडेजा ने भी अपना अर्धशतक पूरा किया और 78 गेंदों में चार चौके और दो छक्के लगाकर 60 रन बनाये और साहा के साथ भारत को 687 के स्कोर तक पहुंचाने के बाद मैदान से अविजित लौटे। भारत अपने 700 के स्कोर से मात्र 13 रन ही दूर था कि कप्तान विराट ने फिर भारत की पहली पारी को दिन का खेल समाप्त होने से कुछ ओवर पहले छह विकेट पर 687 के स्कोर पर घोषित कर दिया। यह भारत का टेस्ट क्रिकेट में पारी में पांचवां सर्वाधिक स्कोर भी है। उसका टेस्ट मैच की पारी में सर्वाधिक 759 रन का स्कोर चेन्नई में इंग्लैंड के खिलाफ गत वर्ष दिसंबर में रहा था। भारतीय जमीन पर पहली बार टेस्ट खेल रही बंगलादेशी टीम इतने विशाल स्कोर के सामने अच्छी शुरूआत नहीं दिखा सकी और तमीम तथा सौम्य सरकार पहले विकेट के लिये मात्र 38 रन ही जोड़ सके। तेज गेंदबाज उमेश ने बंगलादेश को उसकी पहली पारी में पहला झटका सरकार को विकेटकीपर साहा के हाथों आउट कर दे दिया। सरकार 31 गेंदों में तीन चौके लगाकर 15 रन ही बना सके। तमीम ने 48 गेंदों में तीन चौके लगाकर नाबाद 24 रन बनाये। भारतीय गेंदबाजों में उमेश ने दो ओवर में मात्र दो रन पर एक विकेट निकाला।